# „Zilele Porţilor Deschise” la Universitatea „Alexandru Ioan Cuza” din Iaşi

În perioada 23-26 martie 2017, Universitatea „Alexandru Ioan Cuza” din Iaşi organizează „Zilele Porţilor Deschise”, eveniment dedicat elevilor din clasele IX-XII ce are ca scop familiarizarea acestora cu Universitatea şi studenția.

În cadrul „Zilelor Porţilor Deschise” vor fi organizate următoarele activităţi:

* **Salonul Ofertelor Academice** - prezentarea ofertei educaționale a celor 15 facultăți: Biologie, Chimie, Drept, Economie şi Administrarea Afacerilor, Educaţie Fizică şi Sport, Filosofie şi Ştiinţe Social-Politice, Fizică, Geografie şi Geologie, Informatică, Istorie, Litere, Matematică, Psihologie şi Ştiinţe ale Educaţiei, Teologie Ortodoxă, Teologie Romano-Catolică;
* **Evenimente care se vor desfășura în cadrul facultăților** - prezentarea și turul facultății, cursuri demonstrative, sesiuni de experimente, workshop-uri și alte activități adecvate elevilor;
* **Turul ghidat al Universității**, în cadrul căruia elevii vor putea vizita locuri ca: Sala Pașilor Pierduți, Aula Magna „Mihai Eminescu” - sala unde se desfășoară cele mai importante evenimente din viaţa universităţii, Librăria–cafenea Tafrali, unul dintre centrele vieţii culturale din universitate, Campusul „Titu Maiorescu”, format din restaurantul și căminele studenţeşti, Turnul Universității, una dintre construcţiile istorice ale universităţii de unde se poate vedea panorama orașului;
* **Vizite la Muzeul Universităţii** – unul dintre cele mai noi și mai frumoase muzee ale Iașului, unde elevii pot vedea cum arată cea mai veche civilizație descoperită pe teritoriul României- Civilizația Cucuteni, dar pot afla și detalii despre istoria Universității „Alexandru Ioan Cuza”, prima universitate a României;
* **Oportunități de burse în străinatate** –se vor oferi informații despre stagiile de studiu și practică în cadrul Programului Erasmus+;
* **Workshop de orientare în carieră** - în cadrul căruia elevii vor afla cum își pot alege facultatea care li se potrivește;
* **Prelegeri/ cursuri deschise pe o tematică generală** - organizate special pentru elevi.

Programul complet al evenimentului este publicat pe site-ul Universității, la adresa: [www.uaic.ro/zpd](http://www.uaic.ro/zpd) . Înscrierea la activitățile organizate în cadrul „Zilelor Porţilor Deschise” se face exclusiv on-line, pe site-ul oficial al evenimentului [www.uaic.ro/zpd](http://www.uaic.ro/zpd).

Evenimentul este organizat cu sprijinul Inspectoratului Școlar Județean din Bacău, Botoșani, Galați, Iași, Neamț, Suceava, Vaslui și Vrancea.

Profesorii coordonatori ai grupurilor de elevi vor primi o diplomă de participare la eveniment.